SZENT RITA - Kilenced a közbenjárásáért, 5. nap - A Hajnal Szép Sugara
Rita életének is egyik legfontosabb gondja volt, hivatásának kérdése, hogy mire szentelje életét? Ezt az ő esetében is gyakran befolyásolták az életkörülmények, a tapasztalt életpéldák. A tőlük 5 km-re levő Casciából átjártak falujukba a Mária Magdolna Kolostor nővérei, akik a szemlélődő életmódjuk mellett az irgalmasság testi, lelki cselekedeteit gyakorolták az emberekkel. Ritának nagyon megtetszett a hivatásuk, és lélekben szinte már többet volt köztük, mint otthon. Hitte, hogy a szerzetesnők szinte védettek, sokkal szorosabb kapcsolatban lehetnek Jézussal, mint a világiak. A Krisztussal azonosult életnél nagyobb boldogságot el sem tudott képzelni magának. Amikor felment a hegyre, ott, az Ég közelében kérte Jézust, hogy az Ő jegyese lehessen. El sem tudta képzelni, hogy valaki vagy valami megakadályozhatja ebben, hiszen a szülei is csak azt támogatták, ami neki boldogságot jelent. Mégis másképp alakult a hivatása.
A guelfi-ghibellin háborúskodás kiújulása Roccaporénát sem kerülte el. Az egyébként békés faluban az utcán halottak, felgyújtott házak voltak láthatók. Rita szüleivel együtt a sebesültek mentésére sietett mindenhová, ahol erre szükség volt. Eközben meglátta őt a guelfi csapat vezetője, a rossz természetéről, és durvaságáról híres Ferdinando Paolo Mancini. Úgy megtetszett neki Rita, hogy azonnal feleségül kérte. Amikor Rita tudatta vele, hogy ez lehetetlen, mert ő szerzetesnő lesz, a férfi az egész falut megfenyegette, ha kikosarazza őt. Ritának nem maradt választása, ő is, meg a szülei is tudták, hogy Paolo Mancini nem tréfál. Úgy tűnt, vége lett a nagy álomnak.
Én Uram, Istenem. Szent Rita megélte, hogy életében, kikerülhetetlen okok miatt fájdalmas fordulat következett be. Senki másnál nem talált vigasztalást, megnyugvást, csak Jézusnál. Hite, bizalma és mélységes emberszeretete segítette, hogy ezen élethelyzetét is érdemszerzővé tehesse. Hitte, hogy Jézus mindenről tud, és az Istent szeretőknek minden javukra válik. Nem értette az Úr terveit, de maradéktalanul bízott Benne!
Adj nekem Uram biztos hitet és erőt,
hogy mindenkor képes legyek
megnyugodni szent akaratodban!
https://szeretetlang.blog.hu/api/trackback/id/tr567257773